## Pravilnik o uvjetima za stjecanje i provjeru stručnih znanja potrebnih za dobivanje ovlaštenja za obavljanje poslova zastupanja, odnosno posredovanja u osiguranju

### NN 45/2006 (24.4.2006.), Pravilnik o uvjetima za stjecanje i provjeru stručnih znanja potrebnih za dobivanje ovlaštenja za obavljanje poslova zastupanja, odnosno posredovanja u osiguranju

# HRVATSKA AGENCIJA ZA NADZOR FINANCIJSKIH USLUGA

**1108**

Na temelju članka 263. stavka 1. točke 1. Zakona o osiguranju (»Narodne novine«
broj 151/05), Hrvatska agencija za nadzor financijskih usluga donijela je na
sjednici održanoj 6. travnja 2006. godine

## PRAVILNIK

### O UVJETIMA ZA STJECANJE I PROVJERU STRUČNIH ZNANJA POTREBNIH ZA DOBIVANJE OVLAŠTENJA ZA OBAVLJANJE POSLOVA ZASTUPANJA, ODNOSNO POSREDOVANJA U OSIGURANJU

Članak 1.

Ovim Pravilnikom propisuju se uvjeti za stjecanje i provjeru stručnih znanja
potrebnih za dobivanje ovlaštenja Hrvatske agencije za nadzor financijskih
usluga (dalje u tekstu: Agencija), za obavljanje poslova zastupanja, odnosno
posredovanja u osiguranju.

Članak 2.

Ovlaštenje za obavljanje poslova zastupanja, odnosno posredovanja u osiguranju
izdat će se fizičkoj osobi koja ispunjava uvjete propisane Zakonom o osiguranju
i ovim Pravilnikom, te koja je položila ispit za provjeru stručnih znanja
potrebnih za dobivanje ovlaštenja za obavljanje poslova zastupanja u osiguranju,
odnosno posredovanja u osiguranju.

Članak 3.

Ispitu za provjeru stručnih znanja potrebnih za dobivanje ovlaštenja za
obavljanje poslova zastupanja u osiguranju može pristupiti osoba koja ispunjava
sljedeće uvjete:
1. znanje hrvatskog jezika (strani državljani dokazuju potvrdom o znanju
hrvatskog jezika izdanom od Odsjeka za kroatistiku Filozofskog fakulteta u
Republici Hrvatskoj).
2. ima najmanje srednju stručnu spremu (dokazuje se ovjerenom preslikom
svjedožbe o završenoj srednjoj školi, odnosno svjedodžbom o položenoj maturi ili
završnom ispitu, a strani državljani odgovarajućom ispravom kojom se dokazuje
potreban stupanj obrazovanja, ovjerenom kao pod točkom 3. ovog članka).
3. nije osuđivana za kaznena djela iz područja gospodarskog kriminala, odnosno
nije pod istragom (dokazuje se uvjerenjem o nekažnjavanju izdanim od nadležnog
tijela Republike Hrvatske, a strani državljani i uvjerenjem nadležnog tijela
zemlje čiji su državljani, koje mora biti prevedeno i potpisano od ovlaštenog
sudskog tumača za hrvatski jezik, odnosno taj strani jezik, te ovjereno od
javnog bilježnika u Republici Hrvatskoj ili u diplomatskom predstavništvu
Republike Hrvatske u toj zemlji, a navedena uvjerenja ne smiju biti starija od
tri mjeseca).

Članak 4.

Ispitu za provjeru stručnih znanja potrebnih za dobivanje ovlaštenja za
obavljanje poslova posredovanja u osiguranju može pristupiti osoba koja
ispunjava sljedeće uvjete:
1. znanje hrvatskog jezika (strani državljani dokazuju potvrdom o znanju
hrvatskog jezika izdanom od Odsjeka za kroatistiku Filozofskog fakulteta u
Republici Hrvatskoj).
2. ima najmanje visoku stručnu spremu (dokazuje se ovjerenom preslikom diplome,
a strani državljani odgovarajućom ispravom kojom se dokazuje potreban stupanj
obrazovanja, ovjereno kao pod točkom 3. ovog članka).
3. nije osuđivana za kaznena djela iz područja gospodarskog kriminala, odnosno
da nije pod istragom (dokazuje se uvjerenjem o nekažnjavanju izdanim od
nadležnog tijela Republike Hrvatske, a strani državljani i uvjerenjem nadležnog
tijela zemlje čiji su državljani, koje mora biti prevedeno i potpisano od
ovlaštenog sudskog tumača za hrvatski jezik, odnosno taj strani jezik, te
ovjereno od javnog bilježnika u Republici Hrvatskoj ili u diplomatskom
predstavništvu Republike Hrvatske u toj zemlji, a navedena uvjerenja ne smiju
biti starija od tri mjeseca).
4. ima najmanje jednogodišnje iskustvo u području poslova osiguranja (dokazuje
se ovjerenim preslikom radne knjižice, ugovora o radu, odnosno potvrdom
poslodavca o potrebnom iskustvu u obavljanju navedenih poslova, a strani
državljani odgovarajućim ispravama kojim se dokazuje potrebno iskustvo u
obavljanju navedenih poslova, ovjereno kao pod točkom 3. ovog članka).

Članak 5.

(1) Ispit za provjeru stručnih znanja za dobivanje ovlaštenja za obavljanje
poslova zastupanja, odnosno posredovanja u osiguranju (dalje u tekstu: ispit),
polaže se pred Komisijom za provjeru stručnih znanja potrebnih za dobivanje
ovlaštenja za obavljanje poslova zastupanja, odnosno posredovanja u osiguranju
(dalje u tekstu: Komisija), a obuhvaća provjeru znanja iz područja: prava,
ekonomije i osiguranja, i to:
– životna, neživotna osiguranja i reosiguranje,
– ekonomika osiguranja,
– osnove računovodstva u osiguranju,
– pravo osiguranja,
– ugovorno pravo,
– trgovačko pravo,
– vrijednosni papiri,
– osnove statistike.
(2) U programu za polaganje ispita, koji donosi i objavljuje Agencija, razradit
će se područja iz stavka 1. ovog članka i to posebno za provjeru stručnih znanja
za zastupnika, a posebno za posrednika u osiguranju.
(3) Program za polaganje ispita Agencija će objaviti u »Narodnim novinama«
najkasnije u roku od 30 (trideset) dana od dana objave ovog Pravilnika.

Članak 6.

(1) Komisiju i tajnika Komisije imenuje Agencija.
(2) Komisija se sastoji od 4 (četiri) člana i tajnika, od kojih su jedan član i
tajnik zaposlenici Agencije, a ostali članovi su istaknuti stručnjaci iz
područja osiguranja.
(3) Način rada Komisije propisat će se Poslovnikom o radu, koji je Komisija
dužna donijeti u roku od 30 (trideset) dana od dana njezinog imenovanja.
(4) Članovi i tajnik Komisije imaju pravo na naknadu za svoj rad u Komisiji,
koju utvrđuje Agencija, a isplaćuje se iz sredstava Agencije.

Članak 7.

(1) Mjesto i vrijeme polaganja ispita, Agencija će utvrditi najkasnije 30
(trideset) dana prije održavanja ispita i javno objaviti, a kandidati su dužni
podnijeti prijavu Agenciji najkasnije 15 (petnaest) dana prije dana održavanja
ispita.
(2) Visina naknade za pokriće troškova za svaki pristup ispitu određena je aktom
Agencije o vrsti i visini naknada i administrativnih pristojbi.

Članak 8.

(1) Prijave za polaganje ispita podnose se Agenciji prema obrascu broj 1. koji
je sastavni dio ovog Pravilnika.
(2) Kandidat je dužan, uz prijavu za polaganje ispita dostaviti:
1. dokaz o državljanstvu Republike Hrvatske (strani državljani dostavljaju
ovjereni preslik putovnice),
2. dokaze da udovoljava uvjetima iz članka 3. odnosno 4. ovog Pravilnika.
3. dokaz o plaćenoj naknadi i administrativnoj pristojbi iz članka 7. stavak 2.
ovog Pravilnika.

Članak 9.

(1) Ispit se polaže na hrvatskom jeziku i to u dva dijela: pisano i usmeno.
(2) Kandidat koji nije položio pisani dio ispita, nema pravo pristupiti usmenom
dijelu ispita.
(3) Komisija sastavlja zapisnik o provedenom ispitu za svakog kandidata za
zastupnika, odnosno posrednika u osiguranju.
(4) Uspjeh na ispitu ocjenjuje se sa »položio« ili »nije položio«.

Članak 10.

Agencija će kandidatu koji je položio ispit izdati ovlaštenje za obavljanje
poslova zastupanja, odnosno posredovanja u osiguranju, najkasnije u roku od 30
(trideset) dana od dana položenog ispita.

Članak 11.

(1) Iznimno od odredbi članka 2. ovog Pravilnika, ovlaštenje za obavljanje
poslova zastupanja, odnosno posredovanja u osiguranju izdat će se, bez polaganja
ispita pred Komisijom, sukladno članku 299. Zakona o osiguranju, osobi koja je
na dan stupanja na snagu navedenog Zakona imala ovlaštenje za obavljanje poslova
zastupanja, odnosno posredovanja u osiguranju izdano od ministra financija, ako
ta osoba u roku od šest mjeseci od dana stupanju na snagu navedenog Zakona,
podnese Agenciji zahtjev za izdavanje ovlaštenja za obavljanje poslova
zastupanja, odnosno posredovanja u osiguranju.
(2) Osoba iz prethodnog stavka dužna je uz zahtjev, sastavljen prema obrascu
broj 2. koji je sastavni dio ovog Pravilnika, priložiti:
1. dokaze iz članka 3. stavak 1. točka 3. ovog Pravilnika za zastupnika, odnosno
iz članka 4. stavak 1. točka 3. ovog Pravilnika za posrednika u osiguranju, te
dokaz o plaćenoj administrativnoj pristojbi i naknadi za izdavanje ovlaštenja.
2. presliku ovlaštenja za obavljanje poslova zastupanja, odnosno posredovanja u
osiguranju izdanog od ministra financija.

Članak 12.

(1) Osobama koje su u inozemstvu položile ispit za ovlaštenog zastupnika,
odnosno posrednika u osiguranju, Agencija može izdati ovlaštenje za obavljanje
poslova zastupanja, odnosno posredovanja u osiguranju, bez polaganja ispita, ako
Komisija ocijeni da program za polaganje ispita položenog u inozemstvu u bitnome
ne odstupa od programa za polaganje ispita iz članka 5. stavka 2. ovog
Pravilnika i ako ispunjavaju i druge uvjete određene ovim Pravilnikom.
(2) Osobe iz prethodnog stavka mogu Agenciji podnijeti zahtjev za izdavanje
ovlaštenja za obavljanje poslova zastupanja odnosno posredovanja u osiguranju,
prema obrascu broj 2. ovog Pravilnika. Uz zahtjev su dužne dostaviti:
1. dokaz o državljanstvu Republike Hrvatske (strani državljani dostavljaju
ovjereni preslik putovnice),
2. dokaze iz članka 3. stavka 1. točke 1. – 3., odnosno članka 4. stavka 1.
točke 1. – 4. ovog Pravilnika, te dokaz o plaćenoj administrativnoj pristojbi i
naknadi za izdavanje ovlaštenja.
3. program polaganja ispita i preslik ovlaštenja za obavljanje poslova
zastupanja, odnosno posredovanja u osiguranju, ovjeren kao dokument iz članka 3.
stavak 1. točka 2. ovog Pravilnika.

Članak 13.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/06-01/14
Urbroj: 326-01/06-01-1
Zagreb, 6. travnja 2006.

Predsjednik Uprave
**Ante Samodol**, v. r.

Obrazac broj 1

![](dodatni/145603.gif)

![](dodatni/145604.gif)

Obrazac broj 2

![](dodatni/145605.gif)

Pravilnik, NN 45/2006-1108
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)